

# Татарстанда 2013 елда кече һәм урта эшмәкәрлеккә ярдәм өчен 1,2 млрд сум бүлеп бирелгән

*02.07.2013*


2013 елда федераль һәм республика бюджетыннан кече һәм урта эшмәкәрлеккә ярдәм өчен Татарстанда 1,2 млрд сум бүлеп бирелгән. Бу хакта бүген ТР Хөкүмәте йортында узган, 2013 елда кече һәм урта эшмәкәрлек субъектларына ярдәм чараларына багышланган брифингта, ТР икътисад министры Мидхәт Шаһиәхмәтов хәбәр итте. Брифингта шулай ук ТР икътисад министры урынбасары-Эшмәкәрлеккә ярдәм департаменты җитәкчесе Рөстәм Сибгатуллин катнашты.


Эшмәкәрләр санының кимүенә китергән төп сәбәпләрнең берсе, дип Мидхәт Шаһиәхмәтов ел башыннан илдә иминият кертемнәре ставкасының күтәрелүен атады. Әлеге проблема министрлыкның республика шәһәр-районнарына чыгып эшмәкәрләр белән оештырган очрашуларында да күтәрелгән.


Муниципалитетларда Икътисад министрлыгы оештырган очрашуларда эшмәкәрләрдә борчу тудыручы башка проблемалар да аталган. Алар – финанс ресурсларының җитмәве, тарифларның күтәрелүе, квалификацияле кадрлар кытлыгы, эшмәкәрләр җитештергән продукцияне сатудагы кыенлыклар, аренда түләүләренең күтәрелүе, дәүләт ярдәме чаралары хакында эшмәкәрләрнең аз мәгълүматлы булуы һ.б. “Әлеге проблемалы мәсьәләләрнең чишелеше ТР Икътисад министрлыгы тарафыннан быел кече һәм урта эшмәкәрлеккә ярдәм программасын формалаштырганда нигезгә алынды”, - дип ассызыклады Мидхәт Шаһиәхмәтов. Ул шулай ук узган еллар тәҗрибәсе анализланып, республиканың стратегик үсеш юнәлешләре белән бәйле өстенлекле бурычлар билгеләнүен искәртте.


“Федераль бюджеттан кече һәм урта эшмәкәрлеккә ярдәм өчен 1 млрд. 171 млн. сум бүлеп бирелгән иде,- диде ТР икътисад министры. Татарстан – мондый күләмдә субсидия алган бердәнбер субъект”.


Министр ассызыклаганча, узган ел кулланылмый калган ярдәм суммасын да исәпкә алганда, быел федераль бюджеттан бүленгән акчаларның 613 млн сумы эшмәкәрләргә лизингка җиһазлар алу өчен тотылачак, 14 млн сумга якыны электр һәм җылылык челтәрләренә техник ялгану чыгымнарын компенсацияләүгә, 77 млн сумга якыны кече эшмәкәрлеккә инновацияләр кертү өчен, 6 млн сумы шәһәр-районнарда эшмәкәрлеккә ярдәм үзәкләре төзүгә, 125 млн сум медицина юнәлешенә, 185 млн сум химия юнәлеше буенча төбәк инжиниринг үзәге төзелешенә, 263 млн сум лазер технологияләре юнәлешенә, 17 млн сум яшь эшмәкәрләргә ярдәм чараларына һ.б. юнәлешләргә биреләчәк.



* “Татар-информ” МА*
Татарстанда 2013 елда кече һәм урта эшмәкәрлеккә ярдәм өчен 1,2 млрд сум бүлеп бирелгән